Universis presentes litteras inspecturis, frater Th., dictus abbas Escharleiarum et Bernauz, decanus Curtiniaci, Senon. diocesis, salutem in Domino. Notum facimus quod in presentia nostra constitutus, Stephanus Bernauz, de Villa-Franca, recognovit se mercatum fecisse cum excellentissimo domino Theobaldo, Dei gratia rege Navarre illustri, de fossatis duodecim pedum altitudinis seu profunditatis, et triginta pedum latitudinis faciendis, circa castrum ejusdem regis quod vocatur Lachiacum, scilicet qualibet tesia pro triginta solidos turon., de quibus, ut dictum est, faciendis Symon de Servante et Guillermus de Corferaut, milites, coram nobis erga predictum regem, ad petitionem dicti Stephani, usque ad summam quinquaginta librarum turon. se rectos plegios obligarunt; promittentes, bona fide, quod memorato regi, vel ejus certo mandato, gagia que duci vel portari poterunt tradent infra instantes Brandones, set non deinceps si predictus Stephanus in opere predicto defecerit adimplendo. In cujus rei testimonium, presentes litteras, ad petitionem dictorum Stephani et militum, sigillorum nostrorum munimine fecimus roborari. Actum, apud Escharleias, anno Domini Mº CCº XLº VIº, sabbato post dominicam qua cantatur Invocavit me, mense februario.